钦定古今图书集成/明伦汇编/官常典/第783卷 > 耶律韩八
## 钦定古今图书集成/明伦汇编/官常典/第783卷 > 耶律韩八

按《辽史》本传：韩八，字嘲隐，倜傥有大志，北院详稳古
之五世孙。太平中游京师，寓行宫侧，惟囊衣匹马而
已。帝微服出猎，见而问之曰：“‘汝为何人’？韩八初不识，
漫应曰：‘我北院部人韩八，来觅官耳’。”帝与语，知有长
才，阴识之。会北院奏南京疑狱久不决，帝召韩八驰
驿审录，举朝皆惊，韩八量情处理，人无冤者。上嘉之，
籍群牧马，阙其二，同事者考寻不已。韩八略不加诘，
即先驰奏，帝益信任。景福元年，为左夷离毕，徙北面
林牙，眷遇优异。重熙六年，改北院大王，政务宽仁，复
为左夷离毕。十二年，再为北院大王。入朝，帝从容谓
曰：“卿守边任重，当实府库，赈贫乏以报朕。”既受诏，愈
竭忠谨，知无不言，便益为多。卒，年五十五。上闻悼惜，
死之曰：“箧无旧蓄，椸无新衣。”遣使吊祭，给葬具。韩八
平居不屑细务，喜愠不形。尝失所乘马，家僮以同色
者代之，数月不觉。